section_heading: Na otoku
paragraph_text: Preživjeli se podijele u dvije skupine i krenu prema kampu Drugih. Michael Dawson (Harold Perrineau), Jack Shephard (Matthew Fox), Kate Austen (Evangeline Lilly), James "Sawyer" Ford (Josh Holloway) i Hugo "Hurley" Reyes (Jorge Garcia) odlaze do kampa kopnom noseći sa sobom naoružanje i municiju. U isto vrijeme, Sayid Jarrah (Naveen Andrews), Sun-Hwa Kwon (Yunjin Kim) i Jin-Soo Kwon (Daniel Dae Kim) uzimaju Desmondov brod i prema kampu Drugih kreću morem. Sayid planira crnim dimom signalizirati svojim prijateljima svoju lokaciju te ističe da će ovaj puta Drugi znati da dolaze po njih što je referenca na finale prve sezone. Kada brod stigne do kampa Drugih, Sayid otkriva da je isti napušten. U međuvremenu, Michael, Jack, Sawyer, Hurley i Kate dolaze u okršaj s nekima od Drugih koji ih prate te Sawyer ubija jednog od njih. Jack se u tom trenutku suočava s Michaelom i govori mu da cijelo vrijeme zna da je izdajica, a Michael ostalima priznaje da je ubio Ana Luciju i Libby. Shvaćaju da ih je Michael odveo na krivu lokaciju pa je plan koji su ranije dogovorili sa Sayidom propao. Uskoro svi čuju šapate na otoku, a nedugo potom Sawyera, Katea i Jacka pogode električne strelice. Kao taoci, zavezanih ruku i usta dolaze na dok gdje vide vođu drugih - Henryja Galea (Michael Emerson). Gale održava obećanje dano Michaelu, vraća mu njegovog sina Walta Lloyda (Malcolm David Kelley) i daje mu ribarski brodić sa specifičnim instrukcijama kako da ode s otoka jednom zauvijek. Michael zaprijeti Henryju da ga ništa ne sprečava da vanjskom svijetu kaže za lokaciju otoka, ali mu Henry odgovara da to nije važno, jer nitko nikad ne bi mogao pronaći otok. Također mu kaže da u slučaju da kaže ljudima za lokaciju, svi će saznati što je učinio kako bi vratio svog sina. Michael nevoljko pristaje i prilikom odlaska zapita Henryja tko su Drugi na što Henry jednostavno odgovara: "Mi smo dobri momci, Michaele". Michael ulazi u brodić sa svojim sinom i odlazi s otoka. Nakon toga Drugi odvežu Hurleyja i puštaju ga da se vrati do ostalih preživjelih s porukom da ih ostave na miru. Dok Hurleyja puštaju, ostalo troje zarobljenika odvode sa sobom.